CELEX: 32020Q1223(01)
Language: mt
Date: 2020-12-14 00:00:00
Title: Deċiżjoni Nru 19-2020 tal-Qorti tal-Awdituri tal-14 ta’ Diċembru 2020 dwar l-emenda tal-Artikolu 19 tar-Regoli ta’ Proċedura tagħha

23.12.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 434/66
               
            
         DEĊIŻJONI Nru 19-2020 TAL-QORTI TAL-AWDITURI
         tal-14 ta’ Diċembru 2020
         dwar l-emenda tal-Artikolu 19 tar-Regoli ta’ Proċedura tagħha
         IL-QORTI TAL-AWDITURI,
         Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-ħames subparagrafu tal-Artikolu 287(4) tiegħu,
         Wara li kkunsidrat l-approvazzjoni mogħtija mill-Kunsill fit-23 ta’ Novembru 2020,
         Billi:
         
                     (1)
                  
                  
                     Ir-Regoli ta’ Proċedura tal-Qorti tal-Awdituri (il-Qorti) ma jipprevedux il-possibbiltà li l-Qorti tadotta d-deċiżjonijiet tagħha mill-bogħod, jiġifieri, permezz ta’ vidjokonferenza jew konferenza telefonika, f’ċirkustanzi eċċezzjonali li jkunu jikkostitwixxu forza maġġuri.
                  
               
                     (2)
                  
                  
                     Sabiex jippermettu lill-Qorti tadotta d-deċiżjonijiet tagħha mill-bogħod f’ċirkustanzi eċċezzjonali li jkunu jikkostitwixxu forza maġġuri, u sabiex tiġi żgurata l-kontinwità tat-teħid ta’ deċiżjonijiet mill-Qorti f’dawn iċ-ċirkustanzi, jeħtieġ li r-Regoli ta’ Proċedura tagħha jiġu emendati,
                  
               ADOTTAT DIN ID-DEĊIŻJONI:
         
            Artikolu 1
            L-Artikolu 19 tar-Regoli ta’ Proċedura tal-Qorti tal-Awdituri huwa b’dan sostitwit b’dan li ġej:
            
               
                  “Artikolu 19
                  Proċedura ta’ teħid ta’ deċiżjonijiet
                  
                     1.   Il-Qorti għandha tadotta d-deċiżjonijiet tagħha f’seduta formali, ħlief meta tagħmel użu mill-proċedura bil-miktub stabbilita fl-Artikolu 25(5).
                  
                  
                     2.   F’ċirkustanzi debitament iġġustifikati u eċċezzjonali, li jkunu jikkostitwixxu forza maġġuri, b’mod partikolari, kriżijiet maġġuri ta’ saħħa pubblika, diżastri naturali jew atti ta’ terroriżmu, li jiġu ddeterminati mill-President, il-Qorti tista’ tadotta d-deċiżjonijiet tagħha f’sessjoni formali, permezz ta’ laqgħa mill-bogħod, jiġifieri permezz ta’ vidjokonferenza jew konferenza telefonika, li fiha l-Membri jistgħu jipparteċipaw jew fil-Qorti jew f’post ieħor. Il-President għandu jsejjaħ u jippresiedi dawn il-laqgħat u jkun responsabbli għat-twettiq xieraq tagħhom. Il-proċedura bil-miktub stabbilita fl-Artikolu 25(5) għandha tapplika mutatis mutandis.
                  
                  
                     3.   Il-paragrafu 2 għandu japplika għal-laqgħat tal-Kmamar u tal-Kumitati. Id-Dekan jew il-President tal-Kamra jew tal-Kumitat rispettivi għandu jsejjaħ u jippresiedi dawn il-laqgħat u jkun responsabbli għat-twettiq xieraq tagħhom.
                  
                  
                     4.   Id-deċiżjonijiet previsti fl-Artikoli 4(4), 7(2) u 13(1), li jittieħdu permezz ta’ vot sigriet, jistgħu jiġu adottati mill-Qorti f’laqgħa mill-bogħod skont il-paragrafu 2 ta’ dan l-Artikolu, dment li tiġi żgurata s-segretezza tal-vot.”.
                  
               
            
         
         
            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fil-Lussemburgu, l-14 ta’ Diċembru 2020.
            
               
                  Għall-Qorti tal-Awdituri
               
               Klaus-Heiner LEHNE
               
                  Il-President